Ti pelon wentru Daniel feypikünuy ñi akual ti Mesia | Biblia ñi kimeltukeel\nTi pelon wentru Daniel feypikünuy ñi akual ti Mesia\nDANIEL, ti pelon wentru, mülefuy doy kechu pataka tripantu petu ñi choyüngenon Jesus. Welu may, Jewba kimelfi ta Daniel ñi kimngeal tunten mu üytungealu Jesus ñi Mesia, ka Kristo ngeal. Daniel feypikünuy tüfa: “Müley tami kimal ka longkontukual elungele ti werkün dungu ñi küme elkünungetual ka wiñodewmangetual Jerusalen ka ñi puwal ti Ñidol Mesia, müleay 7 semana, kafey 62 semana” (Daniel 9:25).\nPeaiñ chumngechi kimngeafuy ñi akun ti Mesia. Wünelu mu, müley ñi kimal chem antü mu eluway ñi rakingeal tunten antü ñi rupayal, fey ñi akual ti Mesia. Tati pelon dungu pengeli feytichi antü “elungele ti werkün dungu ñi küme elkünungetual ka wiñodewmangetual Jerusalen”. ¿Chumül am ‘elungey ti werkün dungu’? Ka kiñe wentru wirintukulu Biblia, Neemia pingelu, ka feypi tüfachi werkün dungu ñi wiñodewmangetual ti alüpürachi malal Jerusalen mew, tripay “ti 20 tripantu mu ñi Longko Ülmenkülen Artajerje” (Nehemías 2:1, 5-8). Pu nütramdungukelu feypikeyngün ti 455 tripantu mu, petu ñi mülenon Jesus, elungey tüfa. Feymu llemay, Daniel ñi pelon dungu Mesia mu nütramkalu, eluwi ñi femtriparpual feychi 455 tripantu mu petu ñi mülenon Jesus (p.m.j.).\nFeychi tripantu 455 p.m.j. puwchi ñi akual ti “Ñidol Mesia”, Daniel feypi tunten antü ñi rupayal. Ti pelon dungu feypiley ruparkealu “7 semana, kafey 62 semana”, fey kom tüfa 69 semana ngerpualu. Feymu, ¿tunteñmayalu tüfachi antü? Chumngechi feypikey fillke Biblia, tüfachi semana regle antü mu reke felelay, welu kiñe semana tripantu mu llemay. Feychi semana adentuley regle tripantu. Kuyfi mu, tati pu judioche küme kimniekefuyngün tati tripantukünungelu chi semana, kam regle mufü tripantu. Kiñeke mu, kawiñmakefuyngün kiñe sabado tripantu pingelu, dew ñi rupan regle tripantu (Éxodo 23:10, 11). Feymu tati pelon dungu ti 69 semana mew adentuley 69 mufü 7 tripantu, kom tüfa ngerpualu 483 tripantu.\nFewla müley taiñ nentukuentayal. Konlu 455 tripantu mu petu ñi mülenon Jesus, rakifuliyiñ 483 tripantu puwaiñ 29 tripantu taiñ mülen antü mu (t.m.a.), feychi tripantu Jesus ñi fawtisangen ka tañi Mesia ngerpual (Luka 3:1, 2, 21, 22). * Afmatufali ñi küme femtriparpun tüfachi pelon dungu, ¿felelay?\n^ parr. 2 Tati tripantu 455 p.m.j. puwchi ti tripantu 1 p.m.j., müley 454 tripantu. Ti tripantu 1 p.m.j. puwchi 1 t.m.a., tüfa ta rupay kiñe tripantu müten. Ka ti tripantu 1 t.m.a. puwchi tripantu 29 t.m.a., müley 28 tripantu. Feymew rakiliyiñ tüfachi numero (454+1+28) puwülafuiñ 483 tripantu. Jesus langümngey 33 tripantu mu, petu rupalu 70 semana tripantu mu (Daniel 9:24, 26). Ayülmi tami doy kimal ngüneduamnge ti chillkatun 11, tati lifru Prestemos atención a las profecías de Daniel pingelu, ka tati lifru Perspicacia para comprender las Escrituras, vol. 2, pagina 1014-1017. Tüfachi epu lifru dewmakelu ti pu Dungukelu Iney Ngen Jewba.